Minen denst vnde wes ijk gwdes wormach. Wetet her meysster Pawel, dat ijk jw schryffent wol worstanden hebbe vnd [½] tonne botter dar ijk ijw grot wordanke, ijk hadde ijw gernne fele wedder gesant, jik chwnde nijcht ijn de scheppe chrijgen. Jtem so sende ijk ijwer werdijchheyt iiij tonne ssolt ijn ijwe choken ijn Hynrych Tijmerman vnd j sach hoppen, de woch j schijppunt vnde v lijsspwnt; dar dot got malt to vnd water vnd brwet got ber vnd drijnket mijne schale vnd latet ijwer werde nijcht worsmaden. Jtem ok sande yk jw bij Jwrgen Chwrgen j groten peperchoke vnd j prwschen twarch vnd iij messer yn j scheden, dar gij den peper choken vnd twarch mede solden snijden vnd ij stro hollandych bwchynk, men ijt ijs al genamen, Got betere ijt. Jtem ok sande ijk jwer werde bij Jwrgen Chwrgen de abbeteke dar gij wme schreffen, de wolde sten heben xij [mark]; so sande ijk jwer werde wor iiij [mark] vnd al schrijfft dar bij vnd j tonne honijch wor viij [mark], ok hadde ijk ijw al rekenschapp chlar gescreuen; gy syn my nw schwldych xx[½] [mark] olde schwlt vnd nw wor abteke vnd wor de tonne honijch xij [mark], ijs – xxxii[½] [mark] al wege to gvder rekenschappe, ok wan den iij lasste solt vnde wan der pyppe basstert vnd wan der bote rommenije, wat dar vp gewonnen wert qwam jo mij to. Stet yk doch all effentwre; ijwe werde wart wol recht maken. Lewe her meijsster Pawel, gode ffrwnt, wolde Got vnd Marija dat ijt frede werde, so wolde ijk ijwer werdeychheyt wol ssenden. Jtem ok sende ijk nw ijwen genedijgen heren bijsschschoppe jn Hans Swrpel, so sijnen genaden schryffent, j lasst ssolt vnd j sach hoppen vnd [jn] Jwrgen Churgen ok j peperchoken vnd j prwschen twark. Feget Got vnd Maria dat he wedder to Abow chompt, wart he ijt ijw wol sseggen; ijk hadde ijwer genaden vnd werden wol gegwnt dat gij ijt gechregen hadden. Jtem ok hadde Peter Wije ok ijn bij Jwrgen j sach hoppen; dot wol vnd segget ijt em. Jtem ok was noch wor iij [mark] abbeteken; nw ijw em schrijffen de, de hadde eijn bij sych de hete Steffen, de betalde; he solde ijk em so felle senden als gij schreffen, ijt hadde ok xi[½] [mark] gestan, so neme wy man ssolwtych vnd hadde ijw dar bij ok al beschet gescreuen. Lewe her meysster Pawel, al wat ijk wme ijwer werde don chan, wijl ik al tijt gernne don. Nijcht mer wen fele goder nacht. Gescreuen to Dan[s]ke den donnerdach na swnte Bartolmewes jnt jar m v(c) & xj. Hans Chonnert. Jtem her meysster Pawel; gij hadden ijuen (ijwnen) Pawel beffalen wme eijn grot lycht brwn raklaken effte dwsster blaw. Ffeget Got (Got) dat (dat) wnse scheppe wan Enelant to hws chamen, wijl ijk jwer werde sso wol bestellen als gij em beffalen hebben. Wat ijk wme ijwen wyllen don chan, wijl ijk al tijt gerne don etc. Adress: Dem wyrdygenn heren her megster (!) Pauel Skel to Abow ssal dusse breff etc. gescreuen.